钦定古今图书集成/理学汇编/字学典/第096卷 > 皇象
## 钦定古今图书集成/理学汇编/字学典/第096卷 > 皇象

按《三国志赵达传》注：《吴录》曰：“皇象，字休明，广陵江都
人。幼工书，时有张子并、陈梁甫能书，甫恨逋，并恨峻。
象斟酌其间，甚得其妙，中国善书者不能及也。”
按《书断》：“皇象官至侍中，工章草，师于杜度，与严武等
称八绝，世谓沈著痛快。”抱朴云：“书圣者皇象。”怀瓘以
为右军隶书，以一形而众相，万字皆别。休明章草，虽
相众，“而形一，万字皆同，各造其极，则实而不朴，文而
不华。”其写《春秋》最为绝妙。八分雄才逸力，乃相亚于
蔡邕，而妖冶不逮。《通议》伤于多肉矣。休明章草入神，
八分入妙，小篆入能。

按《宣和书谱》：象以书圣称。论者以象书比“龙蠖蛰启，
伸槃腹行”，盖言其蟠屈腾踔，有纵横自然之妙。或谓
如歌声绕梁，琴人舍徽，则又见其遗音馀韵，得之于
笔墨外也。今御府所藏章草书一：急就章：

按：《广川书跋》：“皇象书《吴大帝碑》，在江宁府，虽本汉隶，
然探奇振古，有三代纯朴气。”

按《玉海》。《急就篇》。前代能书者。多以草书写之。今惟有
一本。相传是皇象写。